লালকেল্লায় প্রধানমন্ত্রী নরেন্দ্র মোদী তখন সুর সপ্তমে চড়িয়েছেন। বালুচিস্তান প্রশ্নে পাকিস্তানকে আক্রমণ করছেন, করছেন ব্যঙ্গ।
কিন্তু সেই সময় দর্শকাসনের প্রথমসারিতে বসে ‘ঘুমোতে’ দেখা গেল তাবড় রাজনৈতিক নেতাকে! দিল্লির মুখ্যমন্ত্রী অরবিন্দ কেজরীবাল তো বটেই, খোদ কেন্দ্রীয় অর্থমন্ত্রী অরুণ জেটলি, প্রতিরক্ষামন্ত্রী মনোহর পর্রীকর, প্রবীণ বিজেপিনেতা লালকৃষ্ণ আডবাণীর চোখও দেখা গেল দিব্যি বোজা!
স্বাধীনতা দিবসে খোদ প্রধানমন্ত্রীর বক্তৃতার সময় এমন দৃশ্য বিরল তো বটেই। ফলে সোশ্যাল নেটওয়ার্কিং সাইটে সেই সব ছবি ছড়িয়ে পড়তেই শুরু হয়েছে হইচই। দীর্ঘ দেড় ঘণ্টার বক্তৃতা দিয়ে প্রধানমন্ত্রী শ্রোতাদের ক্লান্ত করে তুলেছেন, নাকি কেজরীবালদের ঘুমনো উচিত হয়নি, তা নিয়েই চলেছে বিতর্ক।  
‘ঘুমন্ত’ কেজরীবালের ছবিই আজ প্রথমে ছড়িয়ে পড়ে নেটদুনিয়ায়। তা দেখে কেউ টুইট করেন, ‘কেজরীবাল স্বপ্ন দেখছেন যে লালকেল্লায় উনিই বক্তৃতা করছেন’! কেউ লিখেছেন, ‘আমাদের প্রত্যেকের যে কোনও জায়গায় যা ইচ্ছে করার স্বাধীনতা রয়েছে। কেজরী তা-ই দেখালেন’! সদ্য বিপাসনা সেরে ফেরা মুখ্যমন্ত্রীকে ব্যঙ্গ করে এক নেটিজেন লেখেন, ‘উনি মোডিটেশনে ব্যস্ত’! ‘প্রেজেন্ট বাট নট লিসনিং’ জাতীয় মন্তব্যে ভরে যায় ফেসবুক। এক সুরসিকের পোস্ট, ‘ কে বলেছে, কেডরী ঘুমোচ্ছেন? উনি তো চোখ বুঁজে গাইছেন— আঁখোঁ কী গুস্তাখিয়াঁ মাফ হো’! 
মুখ্যমন্ত্রীর এহেন বিড়ম্বনা দেখে আসরে নামেন তাঁর উপমুখ্যমন্ত্রী মণীশ সিসোদিয়া। তিনি লেখেন, ‘প্রধানমন্ত্রীর স্বাধীনতা দিবসের বক্তৃতা অত্যন্ত বিরক্তিকর’। সেইসঙ্গে এক সাংবাদিকের তোলা ছবি রি-টুইট করেন তিনি। সেই ছবিতে দেখা যায়, লালকেল্লার অনুষ্ঠানে চোখ বুজে বসে রয়েছেন জেটলি, পর্রীকর এবং আডবাণী। জেটলি এবং পর্রীকরের দু’হাত আড়াআড়িভাবে বুকের কাছে। আডবাণীর ডানহাত বাঁ-হাতের তালুবন্দি। তিনজনের মাথা-ই সামনের দিকে মৃদু ঝুঁকে পড়েছে।
এরপর মোদীকে কটাক্ষ করেন কেজরীর আরেক মন্ত্রী কপিল মিশ্র। তিনি বলেন, ‘‘অলিম্পিক্সে যদি বিরক্তিকর বক্তৃতা করার জন্য পদক থাকত, তাহলে প্রধানমন্ত্রী স্বর্ণপদক পেতেন!’’ তাৎপর্যপূর্ণ হল, কেজরী ঘুমিয়ে পড়েছিলেন— এই বক্তব্য খণ্ডনের চেষ্টাই করেননি সিসোদিয়া এবং কপিল। বরং বারবার তুলে ধরেছেন কেন্দ্রীয় মন্ত্রীদের ‘ঝিমনো’র ছবি! সন্ধ্যায় রিটুইট করেন কেজরী স্বয়ং। সেই টুইটে লেখা, ‘প্রধানমন্ত্রী এমন বক্তৃতা দিয়েছেন যে মনমোহন সিংহও ঘুমিয়ে পড়তেন’।